Informácia o príprave a výstavbe diaľnic a rýchlostných ciest, ich finančnom krytí a súvisiacich legislatívnych opatreniach

1.	Úvod

Splnomocnenec vlády SR pre urýchlenie postupu výstavby nadradenej cestnej dopravnej infraštruktúry na Slovensku (ďalej len „splnomocnenec“) predkladá na rokovanie vlády SR z vlastnej iniciatívy informatívny materiál, ktorý hodnotí postup prípravy a výstavby nadradenej cestnej dopravnej infraštruktúry na Slovensku a plnenie úloh prijatých na urýchlenie postupu výstavby nadradenej cestnej dopravnej infraštruktúry na Slovensku. Predkladanie takýchto dokumentov vyplýva zo štatútu splnomocnenca vlády SR, prijatého uznesením vlády SR č. 756/2007.
Formuluje svoje stanoviská na základe vlastných skúseností, ako aj spolupráce s poradným orgánom, ktorým je Medzirezortná komisia pre urýchlenie postupu výstavby nadradenej cestnej dopravnej infraštruktúry na Slovensku (ďalej len „medzirezortná komisia“) zložená zo zástupcov štátnych orgánov najväčšou mierou participujúcich na vytváraní podmienok pre urýchlenie postupu prípravy a výstavby diaľnic a rýchlostných ciest na Slovensku a z poradcov predsedu vlády SR a generálneho riaditeľa Národnej diaľničnej spoločnosti, a. s. (ďalej len „NDS“).
 
2.	Plnenie úloh prijatých na zrýchlenie tempa výstavby cestnej dopravnej infraštruktúry

Rámec realizácie  výstavby nadradenej cestnej dopravnej infraštruktúry na Slovensku určuje Program prípravy a výstavby diaľnic a rýchlostných ciest na roky 2007 – 2010, ktorý schválila vláda SR uznesením č. 1084/2007.
Prijatiu Programu prípravy a výstavby diaľnic a rýchlostných ciest na roky 2007 – 2010 predchádzalo prijatie kľúčových uznesení č. 704/2007 a č. 753/2007, doplnené uznesením č. 1016/2007, súvisiacich s urýchlením postupu výstavby nadradenej cestnej dopravnej infraštruktúry. Uzneseniami určila vláda SR zoznam projektov nadradenej cestnej dopravnej infraštruktúry posudzovaných pre navrhovanú realizáciu formou verejno-súkromného partnerstva (ďalej len „PPP“) a určila orientačné harmonogramy prípravy a realizácie projektov PPP. Ministrovi dopravy, pôšt a telekomunikácií SR (ďalej len „ministrovi dopravy“) určila vybrať koncesionára/koncesionárov, aby bol splnený harmonogram schválený v bode A. 3. uznesenia č. 704/2007, do 1. januára 2008. 
Oproti pôvodne plánovaným predpokladaným termínom podpisov zmlúv s koncesionárom/koncesionármi je pri 1. balíku (D1 Dubná Skala – Turany, Turany – Hubová, Hubová – Ivachnová, Jánovce – Jablonov, Fričovce – Svinia) jedenásťmesačný posun, pri 2. balíku (R1 Nitra západ – Selenec, Selenec – Beladice, Beladice - Tekovské Nemce, Banská Bystrica, severný obchvat) deväťmesačný posun, pri 3. balíku (Hričovské Podhradie – Lietavská Lúčka, Lietavská Lúčka – Višňové, Višňové – Dubná Skala, privádzač Lietavská Lúčka – Žilina) trinásťmesačný posun. Poslednú aktualizáciu a nové zadefinovanie termínov predložilo Ministerstvo dopravy, pôšt a telekomunikácií SR (ďalej len „MDPT SR) ako prílohu č. 2 Správy o plnení programu prípravy a výstavby diaľnic a rýchlostných ciest na roky 2007 – 2010.
Od začiatku procesu verejného obstarávania ministerstvo dopravy zdôrazňovalo, že termíny sú orientačné a že sa môžu zmeniť podľa priebehu koncesného dialógu, či iných okolností vo vzťahu k projektu, čo nakoniec priebeh verejného obstarávania potvrdil. Na ambicióznosť termínov upozorňovali multilaterálne banky, ale aj tím poradcov, ktorí pri svojom hodnotení zobrali do úvahy vysoký stupeň rozpracovania rozhodujúcich podkladov v čase vyhlásenia súťaže. 
Odďaľovanie plánovaných orientačných termínov spôsobili už na začiatku revízne procesy vo verejnom obstarávaní, keď neúspešní uchádzači podali námietky proti vylúčeniu. Pri 1. a 2. balíku bol časový posun výrazný, pri 3. balíku minimálny. V tejto súvislosti sa javí  odsúvanie podpisu zmluvy pri 3. balíku až na 15. 04. 2009 zbytočné. Za čo najrýchlejšie začatie a skončenie stavieb 3. balíka hovorí životy ohrozujúci stav cesty na Považí, momentálne v rekonštrukcii. Zanedbateľné nie ja ani to, že ide o balík s najlepšie pripravenou dokumentáciou potrebnou pre koncesný dialóg.
Na 2. kontrolnom dni splnomocnenca, ktorý sa uskutočnil 16. 09. 2008 skonštatoval zástupca NDS, že prípravy dokumentácií k stavebnému povoleniu pre stavby projektov PPP nie sú v rozpore s plnením uznesenia vlády SR č. 1084/2007. Žiadosti o stavebné povolenia k stavbám všetkých balíkov PPP boli podané.
Príprava projektov, respektíve nedostatok podkladov k diskusii s uchádzačmi sú dnes ministerstvom dopravy označované za problematický a proces verejného obstarávania koncesionára/koncesionárov spomaľujúci faktor. Stav prípravy dokumentácie, ako vyplýva zo spomínaného hodnotenia bánk a poradcov, bol pri vypísaní verejného obstarávania známy. Napriek tomu bolo nevyhnutné proces naštartovať, aby sa minimalizovali časové straty a prijať rozhodnutie, že chýbajúca agenda potrebná pre koncesný dialóg bude obstaraná priebežne.
NDS ako obstarávateľ tejto dokumentácie dokázala riešiť požiadavky obstarávateľa koncesionára/koncesionárov, teda MDPT SR (príloha č.1). Zostáva doložiť niektoré vyjadrenia k vydaniu zvyšných stavebných povolení, tak aby 15. 11. 2008 mohli byť vydané všetky stavebné povolenia.
Pre reálny odhad použitia stavebných postupov, technológií a s tým súvisiaci odhad cien je nevyhnutné pre koncesionárov poznanie výsledkov archeologického a geologického prieskumu. Predbežné výsledky sú k dispozícii, NDS zahájila na niektorých úsekoch aj podrobný archeologický prieskum, aby sa predišlo časovým stratám z tohto titulu.
Ministerstvo dopravy zdôvodnilo ďalej odďaľovanie termínov jednotlivých stupňov verejného obstarávania koncesionára/koncesionárov aj nutnosťou získať prístup bez práv tretích osôb asi na všetky pozemky, celkovo bolo potrebné riešiť viac ako 37 000 vlastníkov. Dočasná nefunkčnosť Slovenského pozemkového fondu spôsobila nemožnosť konania v predmetnej záležitosti. Situáciu vyriešilo rokovanie vlády 24. 09. 2008, na ktorom kabinet rozhodol o vymenovaní generálneho riaditeľa Slovenského pozemkového fondu (ďalej len „SPF“) a námestníka generálneho riaditeľa Slovenského pozemkového fondu, avšak ani do dnešného dňa SPF nepristúpil k podpisovaniu zmlúv. Aktuálne je vysporiadaných cca 48% pozemkov, spolu so zmluvami podpísanými SPF by to bolo cca 87%. Na ostatnom NDS intenzívne pracuje.
K plánovaniu nových termínov podpisov zmlúv s koncesionármi treba dodať, že definitívne rozhodnutie je závislé od stanoviska Ministerstva financií SR (ďalej len „MF SR“), ktoré musí posúdiť návrh koncesnej zmluvy z hľadiska dopadu na štátny rozpočet. Na kontrolnom dni splnomocnenca zástupcovia MF SR zdôraznili, že budú potrebovať 30 až 40 dní. MDPT SR však v zmysle svojho harmonogramu trvá na 14 dňoch.
Príprava stavieb projektov PPP je kontinuálne sledovaná medzirezortnou komisiou a obstarávanie potrebnej dokumentácie je sústavne podporované žiadosťami Sekretariátu splnomocnenca vlády SR pre urýchlenie postupu výstavby nadradenej cestnej dopravnej infraštruktúry na Slovensku o prednostné vybavovanie vyjadrení k dokumentáciám k stavebnému povoleniu na príslušných úradoch a ostatných adresách právnických, či fyzických osôb.
Projekty PPP sú pilotnými projektmi Slovenskej republiky bez predchádzajúcich skúsenosti, preto je nevyhnutné zdôrazniť, že všetky naplánované termíny musia rátať s odchýlkami. Podstatné je naplniť primárny cieľ, ktorým je prepojenie Bratislavy a Košíc v termínoch deklarovaných vládou SR.

3.	Kontrola dodržiavania časových harmonogramov prípravy a realizácie diaľnic a rýchlostných ciest 

Medzirezortná komisia venuje na každom rokovaní pozornosť aktuálnym problémom prípravy a realizácie stavieb, nadväzne prijíma a realizuje opatrenia na zabezpečenie dodržiavania časových  harmonogramov z Programu prípravy a výstavby diaľnic a rýchlostných ciest na roky 2007 – 2010.
Zmeny oproti časovým harmonogramom z Programu prípravy a výstavby diaľnic a rýchlostných ciest na roky 2007 – 2010 sú nasledovné:
V roku 2008 nebude odovzdaná R1 Svidník preložka. Dôvodom je posun v procese verejného obstarávania a podpísanie zmluvy s termínom ukončenia stavby v roku 2009 a nutnosť vykonania rozšíreného pyrotechnického prieskumu, ktorý pozdržal plánovaný rozbeh stavebných prác.
Pri stavbách z balíkov PPP príde k úpravám harmonogramu podľa ďalšieho vývoja verejného obstarávania (popísané v bode 2 tejto správy). 
V roku 2008 je nepravdepodobné len začatie výstavby úseku D1 Jablonov - Studenec. V súlade s harmonogramom je však možné stavbu ukončiť v plánovanom termíne, pretože podmienky verejnej súťaže sú upravené podľa tzv. žltého FIDIC-u (vyprojektuj - postav). Zhotoviteľ spracuje projekt pre stavebné povolenie vrátane inžinierskych činností, majetkovoprávneho vysporiadania pozemkov a zabezpečenia stavebného povolenia. Treba zohľadniť skutočnosť, že tento spôsob obstarávania dosiaľ v podmienkach NDS nebol realizovaný.
Ostatné stavby budú začaté v zmysle plánovaného a vládou schváleného harmonogramu.
Zástupcovia Úradu geodézie, kartografie a katastra SR na zasadnutiach medzirezortnej komisie opakovane upozorňujú, že katastrálne úrady dotknuté výstavbou diaľnic a rýchlostných ciest sú personálne poddimenzované. Zamestnanci pracujú nadčas aby dokázali plynule vybavovať žiadosti súvisiace s prípravou dokumentácie k úsekom nadradenej cestnej dopravnej infraštruktúry. Žiadali finančné zdroje na dočasné posilnenie počtu zamestnancov. Musia však prehodnotiť priority a nájsť vlastné nástroje na vyrovnanie sa s dočasným náporom žiadostí súvisiacich s výstavbou diaľnic.
Príprava stavieb, ktoré majú byť začaté a realizácia stavieb, ktoré majú byť ukončené v rokoch 2009 a 2010 ide podľa plánu. 
Ručiť za dodržanie harmonogramov znamená obstarať včas rozhodnutia v režime súčasného znenia stavebného zákona a súvisiacej legislatívy. To je dnes možné len čiastočne, preto treba prijať ďalšie opatrenia na zrýchlenie procesov.
Harmonogramy a zároveň sieť diaľnic a rýchlostných ciest bude treba doplniť o výsledky rokovaní vlády, na ktorých boli prijaté uznesenia vlády SR č. 266/2008 (zabezpečenie začatia stavebných prác na R2 v úseku križovatka D1 Mníchova Lehota – Nováky do 31. 12. 2010) a č. 492/2008 (rozšíriť sieť rýchlostných ciest o cestu R8 v úseku od R1 Nitra cez Topoľčany po rýchlostnú cestu R2 Hradište). 

4. Hodnotenie finančného zabezpečenia a jednotlivých finančných zdrojov prípravy a realizácie stavieb 

Prioritou Programu prípravy a výstavby diaľnic a rýchlostných ciest na roky 2007 – 2010 je výstavba cestnej infraštruktúry zaradenej do siete TEN-T, ktorá prechádza územím Slovenskej republiky. Stavby sú dosiaľ financované z prostriedkov štátneho rozpočtu, z európskych fondov a zdrojov NDS.
S príjmami z mýta rátala NDS od 01. 01. 2009. Verejné obstarávanie komplexnej služby elektronického výberu mýta nie je v súčasnosti ukončené. Termín spustenia mýta sa preto posúva na 1. 9. 2009 až 1. 1. 2010. Posun termínu má za následok znížené príjmy NDS na úrovni 4 – 5 mld. Sk. 
Na stavbách, pri dostatočnom zabezpečení  požadovaných financií, boli zhotovitelia schopní v roku 2007 zvýšiť tempo a odovzdať do užívania plánovaných 32,3 km diaľnic a 6,4 km rýchlostných ciest. Vykonali stavebné práce za 10,89 mld. Sk.
Na prípravu stavieb vynaložila NDS 3,25 mld. Sk a na strojné vybavenie 0,33 mld. Sk. 
Celkovo sa v roku 2007 preinvestovalo 14, 476 mld. Sk, čo v percentuálnom vyjadrení znamená 97,42 % oproti plánu.
Pre rok 2008 bol najdôležitejšou stavbou na D1 úsek Sverepec - Vrtižer a na R1 úsek Žarnovica – Šášovské Podhradie. Pre tieto stavby zatiaľ neboli zabezpečené finančné prostriedky z fondov EU, ich výstavbu financuje NDS prostredníctvom kontokorentných úverov. 
V roku 2008 bude odovzdaných do užívania celkom 14,2 km diaľnic,  3,3 km rýchlostných ciest a budú vykonané práce za 4,48 mld. Sk, na ostatných stavbách za 9,70 mld. Sk. Na prípravu stavieb plánuje NDS v roku 2008 vynaložiť celkom 2,28 mld. Sk a na strojné vybavenie údržby 0,51 mld. Sk. Spolu 16,97 mld. Sk.
Harmonogram začatia a odovzdávania stavieb na rok 2009 je v prvom návrhu investičného plánu NDS dodržaný. Ak budú zaistené aj potrebné finančné prostriedky z fondov Európskej únie, zhotovitelia dajú do užívania 19,6 km diaľnic a vykonajú práce za 1,80 mld. Sk, na ostatných stavbách za 11,92 mld. Sk. Na prípravu plánuje NDS, a. s. v roku 2009 vynaložiť 1,99 mld. Sk  na strojné a  iné vybavenie 0,67 mld. Sk, spolu 16,38 mld. Sk.
Financovanie stavieb v súlade s uznesením vlády č. 1084/ 2007 k Programu prípravy a výstavby diaľnic a rýchlostných ciest na roky 2007 - 2010 je zdrojovo pokryté v rámci záväzných ukazovateľov štátneho rozpočtu na rok 2008 a tiež zo zdrojov NDS. Problematickým zostáva financovanie z Európskej únie, ktoré je potrebné riešiť v nasledovných oblastiach:
-	problematika kurzových rozdielov, ktoré vznikajú pri refundáciách a ich vplyv na reálny cash flow NDS
-	otázka dosiaľ nerefundovaných faktúr NDS
-	disproporcia medzi nespotrebovanými finančnými prostriedkami z fondov Európskej únie z programového obdobia 2004 – 2006 a absencia finančných prostriedkov v programovom období 2007 – 2013

Otázkami súvisiacimi s čerpaním finančných prostriedkov z európskych fondov sa medzirezortná komisia zaoberá na každom rokovaní.
Pre  riešenie kurzových rozdielov vznikajúcich pri refundáciách na stavbách spolufinancovaných z EU je záväzným a zároveň východiskovým pre hľadanie uspokojenia pohľadávky NDS stanovisko ministerstva financií. MF SR po rokovaní s MDPT SR informovalo, že neposkytne mimoriadne zdroje na refundáciu kurzových rozdielov, prostriedky musí nájsť ministerstvo dopravy vo svojej kapitole. Na úhradu kurzových rozdielov je potrebných 858 mil. Sk. 
MDPT SR pravidelne predkladá medzirezortnej komisii priebežnú aktualizáciu údajov o dočerpaní finančných zdrojov z Operačného programu Základná infraštruktúra 2004 – 2006 (ďalej len OP ZI). Jeho zástupcovia informovali, že do konca roka 2008 dôjde k vyčerpaniu prostriedkov OP ZI a že projektmi starého programového obdobia sa bude treba zaoberať ešte jeden až jeden a pol roka. Sú vypracované akčné plány, ktoré sú konfrontované s riadiacim orgánom.
V rámci Operačného programu Doprava, programové obdobie 2007 – 2013, zaevidovala EK jednu žiadosť o nenávratný finančný príspevok, a to pre stavbu D1 Sverepec – Vrtižer. Všetky ďalšie žiadosti o nenávratný finančný príspevok budú postúpené EK až po uzavretí tejto pilotnej žiadosti.
MDPT SR sa v záujme zdynamizovania procesu rozhodlo vypísať verejnú súťaž na subjekt, ktorý bude kontrolovať žiadosti o nenávratný finančný príspevok pre konečných prijímateľov v rámci rezortu dopravy. Táto činnosť bude financovaná z technickej pomoci EU.
NDS si dobudovala tím spracovateľov žiadostí, ktorí budú spolupracovať so špičkovým konzultantom v sídle NDS, zároveň prešla na projektové riadenie spracovania žiadostí - na každom konkrétnom projekte bude pracovať iný konkrétny tím, ktorý bude za kvalitu spracovanej žiadosti zodpovedať.
Na porade MDPT SR dňa 26. 9. 2008 bolo skonštatované, že na interný manuál doposiaľ Orgán auditu (MF SR) nevydal stanovisko - „audit súladu“, v súčasnosti sú zapracovávané pripomienky. Koneční príjmatelia boli upozornení, že im budú zaslané Metodické pokyny riadiaceho orgánu RO k monitorovacím správam, verejnému obstarávaniu a k tvorbe cost-benefit analýz CBA. Tieto dodnes spracovateľom žiadostí chýbajú.
Program prípravy a výstavby diaľnic a rýchlostných ciest na roky 2007 – 2010 zadefinoval znižovanie finančnej náročnosti stavieb o približne 20%. Následne bol v NDS prijatý rad opatrení, ktorých efekt sa prejaví predovšetkým na stavbách pripravovaných a realizovaných v súčasnosti.
V budúcnosti sa treba sústrediť v oblasti prípravy na najefektívnejší výber navrhovanej trasy diaľnice už v procese EIA, na všetkých stupňoch prípravy dokumentácie, prísne posudzovať oprávnenosť požiadaviek zúčastnených strán a myslieť na ich dopad na cenu diela, efektívne riešiť požiadavky správcov vyvolaných investícií (medzirezortná komisia zozbierala podnety na vypracovanie legislatívneho návrhu na základe skúseností účastníkov stavebného konania, splnomocnenec taký návrh pripravuje), kvalitnú štátnu alebo vnútrorezortnú expertízu (nemá však význam robiť oboje).
V oblasti realizácie treba aj naďalej klásť dôraz na dôsledné dodržanie zmluvnej ceny diela, pravidelne kontrolovať stavby na úrovni generálnych riaditeľov investora a zhotoviteľa, znižovať finančné nároky prístupnosťou k zmenám technických riešení niektorých objektov stavby aj v procese ich realizácie a zlepšovať organizáciu práce.

NDS má stále voči MDPT SR pohľadávky vyplývajúce zo Zmluvy o výkone činností, ktorá súvisí s  projektmi PPP. Čaká na úhradu cca 960 mil. Sk.

5.	Vyhodnotenie legislatívnych opatrení 

Od roku 2006 sa uskutočnilo niekoľko zmien právnych predpisov zameraných najmä na urýchlenie postupu prípravy stavieb diaľnic a rýchlostných ciest. Dnes je potrebné zrealizovať ďalšie zámery na úpravu legislatívy, ktoré spolu s už prijatými legislatívnymi úpravami výraznejšie prispejú k napredovaniu výstavby tak ako ju definuje programové vyhlásenie vlády v oblasti cestnej dopravnej infraštruktúry a podrobnejšie Program prípravy a výstavby diaľnic a rýchlostných ciest na roky 2007 – 2010.

Najvýraznejším posunom bolo  zavedenie zmien v oblasti projektovej dokumentácie stavieb a diaľnic a ciest pre motorové vozidlá a definovanie mimoriadnych opatrení pri príprave niektorých stavieb (projekty PPP), ktorými sa podarilo docieliť úpravu administratívnych a rozhodovacích procesov tak, aby viedli k zjednodušeniu a časovej úspore procesu prípravy stavieb. Prínosom pre urýchlenie postupu prípravy ďalších úsekov diaľnic a rýchlostných ciest bude prijatie rozšíreného zoznamu úsekov nadradenej cestnej dopravnej infraštruktúry, ktorý vláda SR už schválila.
Na realizáciu čaká niekoľko ďalších zámerov, ktoré procesy prípravy a výstavby diaľnic a rýchlostných ciest výrazne zdynamizujú.
V procese majetkovo-právnej prípravy ním má byť zavedenie inštitútu predkupného práva stavebníka k pozemkom, na ktorých má byť budovaná diaľnica, alebo rýchlostná cesta, čím sa obmedzí možnosť špekulácií s pozemkami.
V príprave je ďalej vytvorenie podmienok finančného zvýhodnenia občanov, ktorí predajú pozemok, čím nebude musieť stavebník žiadať o vyvlastnenie práv k pozemku. Žiadať o vyvlastnenie práv k pozemku je administratívne, finančne a časovo náročný proces, ktorému sa takto v prevažnej väčšine prípadov predíde.
V záujme racionálneho narábania s časom je nevyhnutné skrátiť lehoty na vyjadrenie účastníkov tak územného ako aj stavebného konania, čím rozhodnutia potrebné pre výstavbu diaľnic a rýchlostných ciest nadobudnú právoplatnosť skôr a budú použiteľné pre ďalšie úkony a aktivity stavebníka.
Krajský stavebný úrad by mal získať nové pôsobnosti, v rámci ktorých ako orgán štátnej správy dohliadne na to, aby v procese územného konania boli akceptované len primerané požiadavky v súlade s verejným záujmom. Mal by zabezpečiť vylúčenie subjektívnych a neprimeraných požiadaviek dotknutých osôb a eliminovať tak nielen predražovanie výstavby diaľnic a rýchlostných ciest, ale aj predlžovanie jej prípravy, napr. zabezpečovaním pozemkov pre tzv. vyvolané investície.
K zníženiu finančných nákladov a časovej náročnosti smeruje aj požiadavka, aby Ministerstvo životného prostredia SR v prípade líniových stavieb určilo jeden záväzný variant na podrobnejšie vypracovanie potrebnej dokumentácie po prvej etape procesu posudzovania vplyvu na životné prostredie.
V záujme urýchlenia procesu získavania stavebného povolenia je potrebné, aby záväzné stanovisko (t.j. nie právoplatné rozhodnutie) orgánu štátnej správy lesného hospodárstva a orgánu ochrany poľnohospodárskej pôdy bolo postačujúce k žiadosti o vydanie stavebného povolenia. Právoplatné rozhodnutia týchto orgánov budú doplnené ako súčasť žiadosti o kolaudačné rozhodnutie.
Do oblasti znižovania finančnej náročnosti patrí docielenie splnenia zámeru, aby výška zádržného na odstránenie nekvality prác, v tomto prípade najmä projektantov, bola zvýšená, čím by stavebník získal oprávnenie na náklady projektanta zabezpečiť opravu, nie vypracovanie novej projektovej dokumentácie. Uvedené ustanovenie bude mať takisto kladný dopad na urýchlenie výstavby diaľnic a rýchlostných ciest.

Mýto ako jeden zo základných príjmov financovania prípravy a výstavby diaľnic a rýchlostných ciest je nevyhnutné zaviesť do praxe čo najskôr. Proces verejného obstarávania stagnuje pre zneužívanie inštitútu žiadosti o nápravu a námietok smerujúcich proti inému úkonu verejného obstarávateľa alebo obstarávateľa, čo  smeruje k hospodárskym škodám.Vláda SR už schválila návrh zákona, ktorým sa mení a dopĺňa zákon o verejnom obstarávaní, čo by malo týmto nežiaducim praktikám zabrániť.

Prínosom k zabezpečeniu podporných zdrojov pre financovanie prípravy a výstavby diaľnic a rýchlostných ciest by mal byť tiež nový cestný zákon, ktorý je v procese legislatívneho zámeru. 

6.	Záver

Príprava stavieb a dostatočné  plynulé financovania prípravy a výstavby sú nevyhnutným predpokladom úspešnej realizácie zámeru urýchleného postupu budovania nadradenej cestnej dopravnej infraštruktúry na Slovensku.
Ešte stále je dnes na prípravu stavby od rozhodnutia vlády po začiatok jej realizácie potrebných pri optimistickom variante päť až päť a pol roka. Spolu s výstavbou treba rátať s ôsmimi, deviatimi rokmi. Z toho jednoznačne vyplýva, že lehoty treba (tam kde je to možné) skrátiť a cesty a diaľnice dlhodobo a koncepčne plánovať a pripravovať.
Od úspešnej a kvalitnej prípravy sa odvíja tempo realizácie stavby a dodržanie pevnej ceny, ktorá vzíde zo súťaže. V príprave líniových stavieb sa prijatím legislatívnych opatrení a zabezpečením koordinácie práce všetkých zložiek participujúcich na procese prípravy diaľnic a rýchlostných ciest dosiahol výrazný časový posun. V tomto trende je možné pokračovať prijímaním nových právnych predpisov a operatívnym riešením problémov v procese realizácie stavby. Momentálne platný právny rámec na urýchlenie prípravy, výstavby a financovania nie je postačujúci.
Výstavba nadradenej cestnej dopravnej infraštruktúry sa môže opierať aj o finančné zdroje Európskej únie. Využívanie možnosti čerpania financií z európskych fondov je neuspokojivé. Ministerstvo dopravy si závažnosť situácie uvedomuje rovnako ako Národná diaľničná spoločnosť i Slovenská správa ciest, ktoré žiadosti o nenávratný finančný príspevok spracúvajú. Spoločne preto prijali rad opatrení na zabezpečenie nápravy. Procesu úspešného odsúhlasovania žiadostí by výrazne pomohlo posilnenie zastúpenia v príslušných štruktúrach Európskej únie. V opačnom prípade by sa neuspokojením náročných kritérií pre získanie nenávratných finančných príspevkov výrazne znížila finančná účasť Európskej únie na spolufinancovaní jednotlivých projektov, čo by znamenalo vyššiu záťaž pre štátny rozpočet.
Tempo výstavby a financovanie diaľnic a rýchlostných ciest môže ovplyvniť aj svetová finančná kríza. Tento faktor je dôležité zohľadniť pri prijímaní ďalších opatrení na urýchlenie postupu prípravy a výstavby nadradenej cestnej dopravnej infraštruktúry na Slovensku.